Broj: 711-I-2016-M-380/22-03-17

Zagreb, 16. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivane Kmet, članice Uprave - direktorice trgovačkih društava Vira –Višnjanska razvojna agencija d.o.o. za izgradnju i upravljanje poslovnim zonama i privlačenje investicija, Montenes d.o.o. za održavanje i izgradnju komunalne infrastrukture te Usluge Višnjan d.o.o. za javnu vodoopskrbu i javnu odvodnju,** za davanjem mišljenja Povjerenstva,na 186. sjednici održanoj dana 16. rujna 2022.g. daje sljedeće

**MIŠLJENJE**

**S obzirom da je dana 6. rujna 2022. podnijela neopozivu ostavku na dužnost članice Uprave - direktorice trgovačkih društava kojima je jedini osnivač Općina Višnjan, Vira –Višnjanska razvojna agencija d.o.o. za izgradnju i upravljanje poslovnim zonama i privlačenje investicija, Montenes d.o.o. za održavanje i izgradnju komunalne infrastrukture i Usluge Višnjan d.o.o. za javnu vodoopskrbu i javnu odvodnju, te da je već i ranije u veljači 2022. unutar primjerenog roka od stupanja ZSSI/21-a na snagu zatražila da je se razriješi od obnašanja dužnosti direktorice (članice Uprave) u sva tri trgovačka društva, Povjerenstvo utvrđuje da Ivana Kmet, u smislu članka 10. stavka 2. ZSSI/21-a, nije dužna podnijeti imovinsku karticu.**

Obrazloženje

Zahtjev za davanjem mišljenja Povjerenstva podnijela je Ivana Kmet, članica Uprave - direktorica trgovačkih društava Vira –Višnjanska razvojna agencija d.o.o. za izgradnju i upravljanje poslovnim zonama i privlačenje investicija, Montenes d.o.o. za održavanje i izgradnju komunalne infrastrukture teUsluge Višnjan d.o.o. za javnu vodoopskrbu i javnu odvodnju. U knjigama ulazne pošte Povjerenstva zahtjev je zaprimljen 31. kolovoza 2022. pod poslovnim brojem 711-U-7727-M-380/22-01-3, povodom kojeg se vodi predmet broj M-380/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona.

Uvidom u podatke sudskog registra nadležnog Trgovačkog suda u Pazinu, utvrđeno je da je Općina Višnjan jedini osnivač trgovačkih društava Vira –Višnjanska razvojna agencija d.o.o. za izgradnju i upravljanje poslovnim zonama i privlačenje investicija, Montenes d.o.o. za održavanje i izgradnju komunalne infrastrukture teUsluge Višnjan d.o.o. za javnu vodoopskrbu i javnu odvodnju te da je Ivana Kmet upisana kao direktorica navedenih trgovačkog društva, imenovana na sve tri funkcije odlukom od 25. kolovoza 2021 na mandat od četiri godine.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositeljica u zahtjevu za mišljenje navodi da je dana 25. kolovoza 2021. imenovana na novi mandat na funkciju direktorice triju navedenih trgovačkih društava u vlasništvu Općine Višnjan, te da je u prosincu 2021. Povjerenstvu uputila zahtjev za otvaranje korisničkog računa, kako bi pravovremeno podnijela imovinsku karticu.

Nadalje navodi da je od službenika iz Ureda Povjerenstva upozorena kako po odredbama ZSSI/21-a ne može biti član uprave više od jednog trgovačkog društva, nakon čega je Skupštinama svih triju društva, koje čini ista osoba povodom obnašanja dužnosti općinskog načelnika Općine Višnjan, dana 24. veljače 2022. podnijela zahtjeve za žurnim razrješenjem sa danom 25. veljače 2022. Iznosi da je 25. veljače 2022. u 14.07 sati uputila Povjerenstvu e-mail kojim traži da ju se izuzme od primjene odredbe ZSSI/21-a i statusa obveznika, jer je podnijela navedene zahtjeve, ali navodi da nije zaprimila odgovor.

Također navodi da je u više navrata usmeno zatražila od Skupština trgovačkih društava razrješenje te imenovanje novih direktora, ali da je dobila odgovor da još nema drugu osobe koja bi se imenovala, kao i da su objavljena dva natječaja za funkciju direktora sva tri trgovačka društva od 29. svibnja 2022. te 20. kolovoza 2022. godine. Ističe kako je 31. kolovoza 2022. zaprimila zaključak broj 711-I-1637-IK-2463/22-01-22 kojim je se poziva da podnese imovinsku karticu i kojim joj je ujedno ukazano na zabranu iz članka 17. stavka 1. ZSSI/21-a, te da je potom zatražila ponovni razgovor sa Skupštinom društava.

Ističe da je 6. rujna 2022. godine podnijela ostavku na funkciju direktorice svih triju trgovačkih društava, sukladno članku 424. a Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) te da je opetovano dobila odgovor kako nema druge osobe koja bi se imenovala na ove funkcije.

Podnositeljica napominje da je ostavke predala u rujnu 2022. umjesto odmah u veljači 2022., jer je smatrala da će Skupština društava postupiti korektno te udovoljiti njezinom zahtjevu za žurnim razrješenjem.

Zaključno navodi da je u radnom odnosu u društvu MONTENES d.o.o. od 15. listopada 2010. na radnom mjestu samostalnog računovodstvenog referenta, u okviru kojeg svakodnevno surađuje i komunicira sa kolegama kojima je formalno nadređena, zbog čega nije držala korektnim odmah dati ostavku, što bi otežalo poslovanje društva i isplatu plaća radnicima, ali da je nakon zaprimanja navedenog zaključka te nakon što Skupštine društava nisu ništa poduzele povodom njezinih zahtjeva donijela odluku o isplati plaće za kolovoz 2022., platila sve račune te podnijela ostavku.

Podnositeljica traži mišljenje Povjerenstva je li obveznica podnošenja imovinske kartice sa stanjem na dan 19. veljače 2022. te moli da se obustave rokovi iz zaključka od 24. kolovoza 2022. do davanja mišljenja Povjerenstva.

Zahtjevu su priloženi poruka elektroničke pošte od 25. veljače 2022. upućena Povjerenstvu kojom traži da ju se izuzme od primjene ZSSI/21-a iz razloga podnošenja zahtjeva za razrješenje, zahtjevi za razrješenje od obavljanja funkcije direktorice u navedenim trima trgovačkim društvima koji su upućeni 24. veljače 2022. Skupštini društava (obvezniku Angelu Mattichu, općinskom načelniku Općine Višnjan kojim se traži hitno razrješenje s 25. veljače 2022., te neopozive ostavke na mjesto direktora u istima od 6. rujna 2022. upućeni Skupštinama navedenih društava, u kojima se navodi da ista stupa na snagu danom podnošenja Skupštini društva te se traži od Skupštine da poduzme radnje upisa promjene u sudskom registru.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 59. stavku 3. ZSSI/21-a osobe koje su prvi put postale obveznici podnošenja imovinske kartice stupanjem na snagu toga Zakona dužne su podnijeti imovinske kartice u roku od 30 dana od dana donošenja pravilnika iz stavka 1. istoga članka.

U ovoj situaciji podnositeljica povodom obnašanja dužnosti članice Uprave - direktorice trgovačkih društava Vira –Višnjanska razvojna agencija d.o.o. za izgradnju i upravljanje poslovnim zonama i privlačenje investicija, Montenes d.o.o. za održavanje i izgradnju komunalne infrastrukture te Usluge Višnjan d.o.o. za javnu vodoopskrbu i javnu odvodnju,danom imenovanja na istu dužnost u 25. kolovoza 2021. nije postala obveznica, budući da se tada nije smatrala dužnosnicom temeljem odredbi ranije važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.).

Podnositeljica bi to u odnosu na obnašanje bilo koje od navedenih dužnosti postala 25. prosinca 2021. stupanjem na snagu ZSSI/21-a, koji je odredbom članka 3. stavka 1 podstavka 40. proširio krug obveznika na direktore trgovačkih društva kojima je većinski osnivač jedinica lokalne samouprave. Stoga bi se radilo o zatečenoj obveznici koja u trenutku prihvaćanja imenovanja na dužnost direktorice trgovačkog društva nije istodobno prihvatila ograničenja koja proizlaze za obveznike Zakona.

Nadalje, uvidom u zaprimljenu dokumentaciju podnositeljice, utvrđeno je da je dana 24. veljače 2022. podnijela zahtjeve za žurnim razrješenjem u pogledu obnašanja svih navedenih dužnosti, povodom kojih Skupština istih, koju čini jedini član društava Općina Višnjan, predstavljena po Angelu Mattichu, općinskom načelniku Općine Višnjan, nije donijela odluku o razrješenju. Podnositeljica je pritom putem e-mail poruke od 25. veljače 2022. od Povjerenstva zatražila da ju se izuzme od primjene odredbi ZSSI/21-a.

Nakon toga, a po primitku zaključka kojom ju se poziva da podnese imovinsku karticu, podnositeljica je 6. rujna 2022. podnijela Skupštinama trgovačkih društava neopozivu ostavku u kojoj se navodi da ista stupa na snagu danom podnošenja te je zatražila da se poduzmu potrebne radnje kako bi promjena direktora trgovačkih društava bila provedena u sudskom registru.

S obzirom da je dana 6. rujna 2022. podnijela neopozivu ostavku te da je već i ranije u veljači 2022. unutar primjerenog roka od stupanja ZSSI/21-a na snagu zatražila da je se razriješi od obnašanja dužnosti direktorice (članice Uprave) u tri trgovačka društva kojima je jedini osnivač Općina Višnjan, čime je poduzela radnje razrješenja okolnosti obnašanja dužnosti u odnosu na koje bi bila smatrana obveznicom iz članka 3. stavka 1. podstavka 40. ZSSI/21-a, Povjerenstvo utvrđuje da Ivana Kmet u smislu članka 10. stavka 2. ZSSI/21-a nije dužna podnijeti imovinsku karticu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Ivana Kmet, putem mail adrese
2. Objava na internetskoj stranici Povjerenstva
3. Pismohrana